《度柯冲岭》
清代·洪亮吉

屋前童失声，屋后山起立。尤愁沙石滑，空处不置级。

斜晖初没水，行客势转急。君看厓上树，迅羽亦不集。

飞腾如猿猱，我仆愧难及。明星三两颗，天已逼斗笠。

石罅出一门，雷霆复相袭。时时凉沁体，衣袂宿雨湿。

过岭望九华，凌空向予揖。

作者简介：洪亮吉（1746～1809）清代经学家、文学家。初名莲，又名礼吉，字君直，一字稚存，号北江，晚号更生居士。阳湖（今江苏常州）人，籍贯安徽歙县。乾隆五十五年科举榜眼，授编修。嘉庆四年，上书军机王大臣言事，极论时弊，免死戍伊犁。次年诏以“罪亮吉后，言事者日少”，释还。居家十年而卒。文工骈体，与孔广森并肩，学术长于舆地。洪亮吉论人口增长过速之害，实为近代人口学说之先驱。